اب رہا یہ سوال کہ چند مخصوص برتنوں میں نبیذ پینے کی ممانعت کیوں آئی ہے ، اس کی حقیقت یہ ہے کہ عرب میں شراب رکھنے یا بنانے کے لیے وہ نفیس اور خوبصورت شیشہ کے برتن جو آج یورپ نے ایجاد کیے ہیں ، موجود نہ تھے ، وہاں عام طور پر کدو کی تبنی صراحی وسبو کا کام دیتی تھی یا اسی نوع کے چند برتن تھے جو قدرتی پھلوں کو خشک اور صاف کرکے بادہ نوشی کے لیے مخصوص کرلئے جاتے تھے ،ظاہر ہے کہ ان چیزوں میں شراب رکھنے سے اس کا اثر برتن میں پہنچتا ہوگا اور دھونے کے بعد بھی زائل نہ ہوتا ہوگا ، یہی راز ہے کہ اوائل اسلام میں جب شراب حرام ہوئی تو ان برتنوں کا استعمال بھی ناجائز کر دیا گیا اور گو بعد میں اس قسم کے برتنوں کا جن میں شراب نہ رکھی گئی ہو استعمال جائز قرار دیا جا سکتا تھا ، لیکن پہلی صدی ہجری کا پر جوش مسلمان یہ گوارا نہیں کرسکتا تھا کہ ان برتنوں کے استعمال سے شراب نوشی کی یاد کو عہد اسلام میں از سر نو تازہ کرے ۔
Entity: پہلی صدی — Type: /event